29.9.2023
SK
Úradný vestník Európskej únie
C 349/61
1.5.
EHSV vyzýva Komisiu, aby vypracovala spoločné usmernenia k monitorovaniu prístupu ku kvalitným a cenovo dostupným vodohospodárskym a sanitačným službám (4), ako aj k monitorovaniu ich priestorových, sociálnych a rodových rozdielov na úrovni členských štátov a EÚ, a aby zmapovala súčasný stav a pravidelne sledovala vývoj.
Údaje by mali byť spoľahlivé, platné a verejne dostupné.
Je to nevyhnutné aj na dosiahnutie súladu s článkom 16 písm.
a) smernice Európskeho parlamentu a Rady (EÚ) 2020/2184 zo 16. decembra 2020 o kvalite vody určenej na ľudskú spotrebu (5) (ďalej len smernica o pitnej vode) a EHSV očakáva, že sa prijme návrh Európskej komisie na prepracovanie smernice o čistení komunálnych odpadových vôd (6), ktorou sa zavedie článok 19 o prístupe k sanitácii.
1.6.
EHSV navrhuje Komisii, aby nadchádzajúca revízia smernice o pitnej vode zahŕňala záruku všeobecného prístupu k vodohospodárskym a sanitačným službám, ako je stanovené v cieli udržateľného rozvoja OSN č. 6.
EHSV odporúča Komisii, aby prijala spoločné usmernenia pre stanovovanie cien vody a sanitácie, v rámci ktorých by členské štáty mohli rozvíjať svoje regulačné rámce závislé od kontextu.
Takéto usmernenia by mali rešpektovať ľudské právo na vodu a zásadu nezhoršovania kvality, podobne ako to odporúča OSN v oblasti ľudských práv a prístupu k pitnej vode a sanitácii.
1.7.
EHSV zdôrazňuje, že platenie za vodohospodárske a sanitačné služby by nemalo ohroziť uspokojovanie ostatných sociálnych potrieb.
EHSV preto vyzýva Komisiu, aby vypracovala prehľad opatrení uplatňovaných vo všetkých členských štátoch v súvislosti s cenovou dostupnosťou, a konkrétne tých, ktoré sa vzťahujú na zraniteľných spotrebiteľov.
Na základe tohto prehľadu vyzývame Komisiu, aby vypracovala spoločné usmernenia pre členské štáty na identifikáciu domácností, ktoré majú problémy s cenovou dostupnosťou, konkrétnejšie zraniteľných spotrebiteľov, a opatrení na ich riešenie.
Týmito usmerneniami by sa malo zabezpečiť, aby žiadny používateľ v zraniteľnej situácii nebol odpojený od dodávky vody (7).
Opatrenia by mali vychádzať z celostného pohľadu na situáciu dotknutých domácností a mali by uplatňovať nástroje sociálnej politiky, opatrenia politiky bývania a osobitné opatrenia týkajúce sa vodohospodárskych a sanitačných služieb spôsobom špecifickým pre daný kontext.
Pri financovaní týchto opatrení by sa mala zohľadniť zásada solidarity; okrem verejného financovania by sa mali preskúmať aj inovatívne formy financovania, ako napríklad zriadenie osobitných fondov zahrnutých do účtov za vodu.
1.8.
EHSV odporúča, aby EÚ prijala a posilnila regulačné rámce týkajúce sa koncesných zmlúv o dodávkach vody, aby sa s vodou hospodárilo ako s verejným statkom, a nie ako s komoditou, s ktorou možno obchodovať.
Tieto regulačné rámce by mali:
a) byť v súlade s ľudskými právami;
b) podporovať udržateľnosť vodných ekosystémov;
c) byť vypracované a vykonávané transparentným spôsobom za účasti verejnosti;
d) doplniť rámec koncesných práv o verejné inštitúcie, aby výmenou za spravodlivú náhradu opäť získali práva na používanie vody a prerozdeľovali ich v čase kríz spôsobených suchom používateľom v núdzových situáciách.
1.9.
EHSV konštatuje, že medzi verejným a súkromným hospodárením s vodami je zásadný rozdiel a v oboch možno nájsť dobré aj zlé príklady.
Súkromné hospodárenie s vodami však pre svoje zameranie na zisk môže len ťažko spĺňať základnú požiadavku univerzálnosti služieb, t. j. požiadavku poskytovať služby 100 % obyvateľstva.
EHSV sa domnieva, že verejné hospodárenie s vodami ponúka lepšie záruky univerzálneho prístupu k vodovodným a kanalizačným systémom za spravodlivú cenu a s primeranými kvalitatívnymi normami, ako aj lepšie záruky obnovy a ochrany ekosystémov.
(4) (5) (6) (7)
Na doplnenie monitorovania, ktoré je stanovené v smernici o pitnej vode [smernica (EÚ) 2020/2184].
Ú. v.
EÚ L 435, 23.12.2020, s. 1. [Členské štáty] „identifikujú osoby bez prístupu alebo s obmedzeným prístupom k vode určenej na ľudskú spotrebu vrátane zraniteľných a marginalizovaných skupín a dôvody takéhoto nedostatočného prístupu“, https://eur-lex. europa.eu/legal-content/SK/TXT/PDF/?uri=CELEX:32020L2184.
Návrh smernice Európskeho parlamentu a Rady o čistení komunálnych odpadových vôd [COM(2022) 541 final, 2022/0345 (COD)] Pozri takisto: https://www.aquapublica.eu/article/news/access-water-and-sanitation-must-be-priority-commission-action-planimplement-pillar.